DEMITERE. Joi, 12 ianuarie 2017, ora 14. Dr. Ilie Gherheş (în foto), directorul Muzeului de Etnografie şi Artă Populară Baia Mare, instituţie de cultură finanţată şi aflată în subordinea Consiliului Jud eţean (CJ) Maramureş, aflat în propriul birou, era într-o stare evidentă şi avansată de ebrietate. În afara filmării aferente acestui articol, 2mnews.ro deţine şi alte dovezi (video, audio şi scrise) care atestă afirmaţia de mai sus – de fapt, cel mai puternic argument, în afara imaginilor, este chiar declaraţia lui Gherheş: “M-am îmbătat”.

Cura bahică instituţionalizată a avut loc chiar în instituţia publică, în timpul orelor de program, în biroul lui Gherheş – de asemenea, 2mnews deţine dovezi privind identitatea “comesenilor” şi a licorilor cu care s-a cinstit directorul Muzeului. Acestea sunt faptele care vor conduce la demiterea lui Gherheş. Însă în afara acţiunii logice care urmează – demiterea -, merită subliniate câteva aspecte.

Cine este şi cine l-a pus în funcţie

Ilie Gherheş (55 de ani) este doctor în istorie şi cadru didactic (lector universitar) la Facultatea de Ştiinţe Psiho-Socio-Umane – Universitatea de Vest “Vasile Goldiș” Arad, filiala Baia Mare. A fost, pe rând, director la Căminul Cultural Petrova, muzeograf la Muzeul Sighetu Marmaţiei, ghid la Complexul Muzeal Bucovina, director al Arhivelor Naţionale Maramureş, a candidat fără succes la şefia Muzeului Judeţean de Istorie şi Arheologie şi apoi a fost angajat, iniţial ca şi cercetător (în 1 februarie 2008) la Muzeul de Etnografie şi Artă Populară.

În 1 septembrie 2010 a fost numit şef interimar al secţiei Muzeul Satului din cadrul Muzeului de Etnografie şi Artă Populară Baia Mare. Din această postură a fost numit preşedintele Comisiei de recepţie a lucrării de mansardare a casei-poartă de la intrarea în Muzeul Satului, lucrare în valoare de 350.000 de lei care a fost recepţionată (probabil), plătită integral (sigur!), dar despre care Camera de Conturi Maramureş consemnează în raportul de control că s-au plătit 68.000 de lei pentru lucrări neefectuate.

În urma “deranjului” cauzat în 15 noiembrie 2016 de DNA la Muzeul de Etnografie şi Artă Populară – soldat cu cercetarea sub control judiciar a fostului director, Gheorghe Robescu, şi a contabilului şef, Doina Petrică -, directorul Robescu se pensionează. Şeful CJ Maramureş, Gabriel Zetea, îl numeşte, în 5 decembrie 2016, în funcţia de director pe cel mai capabil om să conducă destinele unei instituţii de cultură din portofoliul CJ: pe şeful secţiei Muzeul Satului, care este şi (nu râdeţi!) preşedintele Comisiei de Etică a Muzeului, the one and only: Ilie Gherheş (sau “Ilie Gherheş 100%”, cum se recomandă când se îmbată).

Ca-n 1788

Preşedinte al Comisiei de Etică, condamnat la pedeapsa de 6 luni închisoare (executarea pedepsei fiind suspendată condiţionat pe un termen de încercare de 2 ani şi 6 luni) pentru conducerea autovehiculului sub influenţa alcoolului?! Numit director, domnule Zetea?! Şi o recidivă atât de… puţin surprinzătoare? Parcă l-aţi numit director la ghereta de la poartă, nu la o instituţie al cărei patrimoniu este constituit din 50 de monumente de arhitectură populară şi instalaţii tehnice, precum şi o colecţie de peste 11.000 de piese reprezentând mobilierul ţărănesc, inventar agro-pastoral, port popular, textile de interior, podoabe populare şi obiecte de cult.

În propriul CV, la capitolul “Competenţe şi aptitudini artistice”, Gherheş scrie: “sunt fascinată (?!) de lumea reconstituirilor diferitelor etape, fenomene şi evenimente istorice”. Probabil joi, 12 ianuarie 2017, Gherheş a reconstituit Bătălia de la Caransebeş (1788), când avangarda armatei imperiale habsburgice, un contingent de husari, s-a îmbătat cu rachiul cumpărat de la nişte ţigani din zonă şi a declanşat cel mai sinistru conflict militar (deşi “duşmanul”, adică armata otomană lipsea, habsburgii s-au ucis ei între ei, catastrofa militară soldându-se cu aproximativ 10.000 de camarazi morţi).

Luni, 16 noiembrie 2017, ora 10.15. Reacţia lui Ilie Gherheş.

“Omule bun, au venit la mine nişte colegi şi un primar (n.red., îi enumeră), să-i scriu o prefaţă la o lucrare. Eu nici măcar nu eram în birou când au scos o sticlă de horincă (n.red., pe masa de protocol a biroului lui Gherheş sunt mai multe sticle) şi au împărţit. Eu nu ştiu cât eram de în stare de ebrietate, că pân’ la urmă n-am putut să-i refuz. Era ora 15 şi ceva (n.red., toate înregistrările din posesia 2mnews.ro sunt făcute între orele 13.50-14.00). Bineînţeles că-mi reproşez… Nu mi se pare normal, nu trebuia să se-ntâmple, asta e! Da’ mai mult ce pot să fac, omule bun? Trebuie neapărat să facem un material pe tema asta?…”, a declarat dr. Ilie Gherheş, directorul Muzeului de Etnografie şi Artă Populară Baia Mare, instituţie din subordinea CJ Maramureş, despre ceea ce tot el a numit “tâmpenia asta”.

Vom reveni cu detalii.

Cătălin VISCHI





ATENȚIONARE! * Articolele de pe acest site sunt proprietatea autorului 2mnews.ro și sunt protejate de Legea nr.8/1996 privind dreptul de autor și drepturile conexe. Conținutul fiecărui articol poate fi preluat în limita a 500 de caractere, cu citarea sursei și inserarea vizibilă a link-ului către articolul respectiv. În caz contrar, autorul textului preluat fără respectarea condițiilor se va adresa instanțelor de judecată. Vă mulțumim pentru înțelegere.

